Magnus Landin
Magnus Landin er en dansk håndboldspiller, der spiller venstre fløj for den tyske klub THW Kiel og for det danske landshold. Magnus Landin har spillet 117 landskampe og scoret 223 mål for Danmark (pr. 29. april 2023). Med landsholdet har han bl.a. vundet VM-guld i 2019, 2021 og 2023. Magnus Landin er bror til Niklas Landin.
Magnus Landin begyndte sin klubkarriere som ungdomsspiller i KFUM København og skiftede efterfølgende til Nordsjælland Håndbold, hvor han spillede en enkelt sæson. I 2014 fik han debut for Kolding København, som han i 2015 vandt det danske mesterskab med.
I 2018 skiftede Magnus Landin til THW Kiel, hvor han blev klubkammerat med sin bror. Med THW Kiel har Magnus Landin bl.a. vundet det tyske mesterskab i 2020 og 2021 samt EHF Champions League i 2020.
Magnus Landin var i 2013 med til vinde VM for U18-landshold og fik i 2015 sølv ved VM for U19-hold. Samme år debuterede han på A-landsholdet. Han fik sin VM-debut i 2017 og var første gang med til EM i 2018. Landin har vundet VM-guld med Danmark i både 2019, 2021 og 2023. Med landsholdet har han desuden vundet sølv ved De Olympiske Lege i 2021 (udsat fra 2020 pga. coronapandemien) og bronze ved EM i 2022.